CELEX: 32018D1213(01)
Language: ro
Date: 2018-12-06 00:00:00
Title: Decizia de punere în aplicare a Comisiei din 6 decembrie 2018 privind publicarea în Jurnalul Oficial al Uniunii Europene a unei cereri de înregistrare a unei denumiri menționate la articolul 49 din Regulamentul (UE) nr. 1151/2012 al Parlamentului European și al Consiliului – „Странджански манов мед” (Strandzhanski manov med)/„Maнов мед от Странджа” (Manov med ot Strandzha) (DOP)

13.12.2018   
               
               
                  RO
               
               
                  Jurnalul Oficial al Uniunii Europene
               
               
                  C 449/11
               
            
         DECIZIA DE PUNERE ÎN APLICARE A COMISIEI
         din 6 decembrie 2018
         privind publicarea în Jurnalul Oficial al Uniunii Europene a unei cereri de înregistrare a unei denumiri menționate la articolul 49 din Regulamentul (UE) nr. 1151/2012 al Parlamentului European și al Consiliului
         „Странджански манов мед” (Strandzhanski manov med)/„Maнов мед от Странджа” (Manov med ot Strandzha) (DOP)
         (2018/C 449/04)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 50 alineatul (2) litera (a),
         întrucât:
         
                     (1)
                  
                  
                     Bulgaria a transmis Comisiei o cerere de protejare a denumirii „Странджански манов мед” (Strandzhanski manov med)/„Maнов мед от Странджа” (Manov med ot Strandzha) în conformitate cu articolul 49 alineatul (4) din Regulamentul (UE) nr. 1151/2012.
                  
               
                     (2)
                  
                  
                     În conformitate cu articolul 50 din Regulamentul (UE) nr. 1151/2012, Comisia a examinat cererea și a ajuns la concluzia că aceasta îndeplinește condițiile stabilite în regulamentul respectiv.
                  
               
                     (3)
                  
                  
                     Pentru a permite prezentarea de acte de opoziție în conformitate cu articolul 51 din Regulamentul (UE) nr. 1151/2012, documentul unic și trimiterea la publicarea caietului de sarcini al produsului, menționate la articolul 50 alineatul (2) litera (a) din regulamentul respectiv, pentru denumirea „Странджански манов мед” (Strandzhanski manov med)/„Maнов мед от Странджа” (Manov med ot Strandzha), ar trebui să fie publicate în Jurnalul Oficial al Uniunii Europene,
                  
               DECIDE:
         
            Articol unic
            Documentul unic și trimiterea la publicarea caietului de sarcini al produsului, menționate la articolul 50 alineatul (2) litera (a) din Regulamentul (UE) nr. 1151/2012, pentru denumirea „Странджански манов мед” (Strandzhanski manov med)/„Maнов мед от Странджа” (Manov med ot Strandzha) (DOP) sunt cuprinse în anexa la prezenta decizie.
            În conformitate cu articolul 51 din Regulamentul (UE) nr. 1151/2012, publicarea prezentei decizii conferă dreptul de opoziție la înregistrarea denumirii menționate la primul paragraf din prezentul articol în termen de trei luni de la data publicării prezentei decizii în Jurnalul Oficial al Uniunii Europene.
         
         
            Adoptată la Bruxelles, 6 decembrie 2018.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 343, 14.12.2012, p. 1.
      
      
         
            ANEXĂ
            DOCUMENT UNIC
            
               „СТРАНДЖАНСКИ МАНОВ МЕД” (STRANDZHANSKI MANOV MED)/„MAНОВ МЕД ОТ СТРАНДЖА” (MANOV MED OT STRANDZHA)
            
            
               Nr. UE: PDO-BG-02306 – 12.4.2017
            
            
               DOP ( X ) IGP ( )
            
            1.   Denumirea (denumirile)
            
            „Странджански манов мед” (Strandzhanski manov med)/„Maнов мед от Странджа” (Manov med ot Strandzha)
            2.   Statul membru sau țara terță
            
            Bulgaria
            3.   Descrierea produsului agricol sau alimentar
            
            3.1.   
                  Tipul de produs
               
            
            Clasa 1.4. Alte produse de origine animală (ouă, miere, diverse produse lactate, cu excepția untului etc.)
            3.2.   
                  Descrierea produsului căruia i se aplică denumirea de la punctul 1
               
            
            „Strandzhanski manov med” este o miere produsă de albine melifere din secrețiile provenite din părțile vii ale plantelor și din excrețiile lăsate pe acestea de insectele care se hrănesc prin sucțiune de plante, pe care albinele le colectează, le transformă prin combinarea cu substanțe specifice proprii, le depun, le deshidratează, le depozitează și le lasă la maturat în celule de faguri în aria geografică indicată la punctul 4. Produsul denumit „Strandzhanski manov med” se obține de fapt din „secrețiile zaharoase” excretate de anumite insecte, precum și din seva ghindelor de stejar pe care o colectează albinele.
            
               Caracteristici organoleptice:
            
            Aspect: opacă, ușor opalescentă, fără urme de larve sau alte impurități mecanice și fără să prezinte semne de fermentație.
            Culoare: cafeniu sau cafeniu închis spre negru, cu reflexii verzui. După cristalizare, culoarea poate varia până la cafeniu deschis sau gri.
            Consistență: masă vâscoasă, lichidă, semicristalizată sau cristalizată.
            Gust: dulce, cu ușoare note acide și amare.
            Miros: fructe coapte și caramel.
            
               Caracteristici ale compoziției mierii:
            
            
               Caracteristici fizico-chimice:
            
            
                        conținut de fructoză și glucoză
                     
                     
                        minimum 45 g/100 g
                     
                  
                        conținut de zaharoză
                     
                     
                        maximum 5 g/100 g
                     
                  
                        conținut de umiditate
                     
                     
                        maximum 19 %
                     
                  
                        conținut de substanțe insolubile în apă
                     
                     
                        maximum 0,1  g/100 g
                     
                  
                        conductivitate electrică
                     
                     
                        trebuie să depășească 0,95  mS/cm
                     
                  
                        aciditate liberă
                     
                     
                        maximum 50 mEq de acid la 1 000  g
                     
                  
                        activitate diastazică
                     
                     
                        mai mare de 12 (pe scala Schade) după obținerea mierii
                     
                  
                        conținut de hidroximetilfurfural (HMF)
                     
                     
                        maximum 10 mg/kg după obținerea mierii
                     
                  „Strandzhanski manov med” se distinge de mierea de nectar mai ales prin conductivitatea sa electrică ridicată ca urmare a conținutului său important de micronutrienți: potasiu (1 568-1 676 mg/kg), magneziu (149-169 mg/kg), litiu (0,11-0,33 mg/kg), mangan (34-51 mg/kg) și de antioxidanți: conținut fenolic (56-165 mg/kg). Ea se caracterizează printr-un conținut ridicat de melezitoză (între 4 % și 11 %) și de erloză. O altă particularitate este prezența quercetinului și a kestozei. „Strandzhanski manov med” se caracterizează și prin faptul că prezintă elemente de secreții zaharoase (HDE), în special spori fungici, conidii și hife, care rezultă din procesul specific de producere și de recoltare a produsului.
            
               Caracteristicile polenului:
            
            „Strandzhanski manov med” este o miere din secreție zaharoasă conținând polen de origini botanice diverse. Printre multitudinea de specii de plante care cresc în masivul Strandzha se numără: Trifolium (trifoi), Vicia (măzăriche), Lotus (ghizdei), Tilia (tei), Echium (familia Boraginaceae), genul Rubus (mur), Matricaria (familia Asteraceae), genul Daucus (familia Umbelliferae), genul Potentilla (rozacee), genul Paliurus (păliur), genul Dorycnium (familia Fabaceae), Brassicaceae, Clematis (curpen), Cistus (Cistus salviifolius și trandafir roz de stâncă), Plantago (pătlagină) și Chenopodiaceae.
            Caracteristicile polenului în cazul „Strandzhanski manov med” sunt influențate de prezența, în regiunea Strandzha, a unor specii de plante specifice care nu se găsesc în alte părți din Bulgaria. Acestea sunt: Ophrys reinholdii, Verbascum bugulifolium, Teucrium lamiifolium, Cistus laurifolius, Hypericum androsaemum, Stachys thracica și Epimedium pubigerum. Aceste caracteristici sunt, de asemenea, influențate de specii de relicve de floră din era terțiară, care erau larg răspândite în masivul Strandzha în era respectivă, cum ar fi Cicer montbretii, Erica arborea, moșmonul, iarba-neagră, Cistus salviifolius, sunătoarea etc.
            Șapte dintre aceste specii sunt răspândite în Europa doar în masivul Strandzha și în Caucaz: Colchicum autumnale, Daphne pontica, afinul caucazian, Rhododendron ponticum, Quercus hartwissiana (stejarul de Strandzha), Veronica turrilliana și Quercus polycarpa.
            3.3.   
                  Hrană pentru animale (doar în cazul produselor de origine animală) și materii prime (doar în cazul produselor prelucrate)
               
            
            Hrănirea albinelor nu este permisă în perioada de recoltare a mierii. Albinele pot fi hrănite primăvara și după colectarea mierii înainte de sosirea iernii, în cantitățile necesare pentru a constitui rezerve, astfel încât să se asigure supraviețuirea coloniei pe timpul iernii. Coloniile de albine pot fi hrănite cu zahăr, turte de zahăr și siropuri de zahăr. Albinele pot fi hrănite și cu miere din producția proprie. Producătorii trebuie să se asigure că rezervele pentru iarnă nu sunt utilizate la fabricarea surplusului de miere („Strandzhanski manov med”).
            3.4.   
                  Etape specifice ale producției care trebuie să se desfășoare în aria geografică delimitată
               
            
            „Strandzhanski manov med” se obține în stupinele situate în pădurile de stejar din masivul Strandzha (stupine în principal staționare), în mod obligatoriu în aria geografică delimitată. „Strandzhanski manov med” se recoltează în lunile iunie, iulie și august. Pe tot parcursul anului, coloniile de albine trebuie să se afle în aria geografică delimitată.
            „Strandzhanski manov med” se obține urmând următoarele etape:
            
                        1.
                     
                     
                        transportul ramelor sigilate până la mierărie;
                     
                  
                        2.
                     
                     
                        descăpăcirea și centrifugarea fagurilor de miere;
                     
                  
                        3.
                     
                     
                        filtrarea și vărsarea în recipientele pentru depozitare;
                     
                  
                        4.
                     
                     
                        transportul recipientelor de miere până la depozit.
                     
                  Toate etapele de producție trebuie să se desfășoare în aria geografică delimitată, pentru a asigura calitatea produsului și trasabilitatea sa deplină.
            3.5.   
                  Norme specifice privind felierea, răzuirea, ambalarea etc. a produsului la care se referă denumirea înregistrată
               
            
            Pentru a se asigura calitatea și trasabilitatea completă a produsului, mierea se ambalează în aria geografică delimitată la punctul 4, iar greutatea nu trebuie să depășească 1 500 g.
            Pentru a se garanta calitatea și, în special, pentru a se păstra proprietățile organoleptice și fizico-chimice ale „Strandzhanski manov med”, ambalarea și etichetarea trebuie să se desfășoare în aria geografică delimitată, deoarece transportul produsului către un loc situat în afara acestei arii ar putea, în caz de temperaturi ridicate, să antreneze modificarea calității produsului. Toate procesele trebuie să aibă loc în aria geografică delimitată pentru a se evita orice amestec cu alte tipuri de miere care nu beneficiază de această denumire de origine protejată, precum și pentru a proteja produsul împotriva absorbției de mirosuri străine. „Strandzhanski manov med” nu trebuie să fie transportat în afara ariei geografice pentru a fi ambalat, deoarece este un produs higroscopic și, prin urmare, trebuie neapărat ferit de umiditate, care poate duce la degradarea proprietăților sale organoleptice și fizico-chimice.
            Se interzice vânzarea „Strandzhanski manov med” în vrac.
            3.6.   
                  Norme specifice privind etichetarea produsului la care se referă denumirea
               
            
            —
            4.   Delimitarea concisă a ariei geografice
            
            „Strandzhanski manov med” este produsă în următoarele localități: Sozopol, Primorsko, Tsarevo, Malko Tarnovo și Sredets.
            5.   Legătura cu aria geografică
            
            5.1.   
                  Specificitatea ariei geografice
               
            
            Aria geografică cuprinde masivul Strandzha și este caracterizată de un climat maritim umed sau temperat continental. Regiunea are parte de o climă blândă, cu cețuri frecvente primăvara și vara, care persistă uneori până dimineața târziu, cu temperaturi moderate și un grad ridicat de umiditate a aerului. Aceste caracteristici favorizează dizolvarea pe suprafața frunzelor a substanțelor secretate care sunt colectate de insecte. Ceața moderată împiedică pierderea picăturilor de sevă, deoarece, atunci când ceața este mai densă, picăturile se măresc și cad de pe frunze. Combinația dintre factorii climatici – umiditatea oceanică înregistrată în apropierea zonei montane, fără precipitații abundente, clima relativ mai caldă, fără temperaturi extreme, precum și proximitatea mării și a pădurilor de stejar – creează condiții excelente pentru insectele producătoare de secreții zaharoase, și anume afidele [Lachnus roboris, L. pallipes, Monelliopsis caryae, Tuberculatus (tuberculoide) querceus și T. annulatus], Curculio Glandium și Cydia Splendana.
            Situarea geografică deosebită a masivului – în apropierea a trei mari bazine hidrografice (Marea Neagră, Marea Egee și Marea Marmara) –, precum și factorii climatici rezultați (umiditatea relativ ridicată a aerului și temperaturile moderate), la care se adaugă trecutul său paleontologic (absența înghețului în cuaternar) explică prezența unor specii de plante care s-au combinat într-un mod unic pe continent. Pătrunderea maselor de aer umed dinspre mare către interiorul masivului Strandzha este favorizată de vârfuri muntoase rotunjite, de ravene adânci și de văi ale râurilor. În masivul Strandzha este prezentă până astăzi o vegetație care avea o arie mare de răspândire în Europa acum mai multe milioane de ani, în era terțiară.
            Flora din masivul Strandzha diferă de formațiunile vegetale europene și seamănă bine cu flora pontică din Caucaz și din Asia Mică. Ea conține o multitudine de specii endemice și de relicve de floră din era terțiară, a căror identificare este posibilă cu ajutorul analizei spectrului polinic. Regiunea Strandzha cuprinde un număr mare de zone, de rezervații și de habitate naturale protejate care alcătuiesc un mediu propice pentru albinele melifere și pentru dezvoltarea apiculturii. Regiunea Strandzha este recunoscută ca fiind unul dintre cele cinci situri din Uniunea Europeană care trebuie conservate cu prioritate, ea fiind inclusă în rețeaua ecologică paneuropeană Natura 2000. Regiunea este acoperită în principal de păduri de fag și de stejar, aparținând, în mare parte, speciilor Quercus petraea (gorun, 47,8 %) și Quercus frainetto (gârniță, 41,8 %), care asigură alimentația insectelor producătoare de secreții zaharoase, și anume afidele și gărgărițele.
            Solurile sărace – soluri brune roșcate de pădure și soluri podzolice galbene – și absența activităților industriale permit limitarea culturilor agricole care ar putea influența, în timpul perioadei de înflorire, calitatea mierii.
            5.2.   
                  Factori umani
               
            
            Apicultura a fost dintotdeauna o ocupație des întâlnită în regiunea Strandzha. Ea a constituit un mijloc de subzistență încă din vremuri străvechi, fapt atestat de prezența coșnițelor și a știubeielor începând de la sfârșitul secolului al XIX-lea și până astăzi. Apicultorii respectă următoarele etape, în special pentru a garanta producția mierii din secreție zaharoasă:
            
               Prima etapă
            
            Albinele colectează secrețiile zaharoase, provenite în principal din pădurile de stejar, și le prelucrează pentru a le transforma în mierea matură: „Strandzhanski manov med”. În timpul principalei perioade de colectare a secrețiilor zaharoase de către albine, pentru a separa surplusul de miere, peste cuibul albinelor se așază magazine pentru miere și/sau suprastructuri.
            
               A doua etapă
            
            Odată ce mierea s-a maturizat suficient de mult în faguri, aceștia sunt luați din stup și transportați la locul desemnat pentru centrifugare.
            După centrifugare, mierea trece, timp de cel puțin 24 de ore, printr-un proces de filtrare, omogenizare și purificare în decantoare.
            
               A treia etapă
            
            Mierea este păstrată în recipiente destinate conservării produselor alimentare. Transferul mierii dintr-un recipient în altul, ambalarea și etichetarea au loc în incinte curate și adecvate. Mierea cristalizată este lichefiată prin încălzire la o temperatură care nu trebuie să depășească 42 °C, temperatură atinsă în stup în timpul recoltării mierii. La această temperatură este menținută activitatea diastazică.
            5.3.   
                  Specificitatea produsului
               
            
            Caracterul unic al „Strandzhanski manov med” rezultă în principal din caracteristicile sale fizico-chimice, ale polenului și organoleptice.
            O caracteristică a produsului „Strandzhanski manov med” este conductivitatea sa electrică deosebit de ridicată în comparație cu alte tipuri de miere din secreție zaharoasă: trebuie să depășească 0,95 mS/cm.
            Mierea se caracterizează printr-o activitate diastazică ridicată (ca urmare compoziției enzimatice bogate obținute în urma prelucrării secundare realizate de afide și gărgărițe) și printr-un conținut scăzut de hidroximetilfurfural (HMF).
            Aceste caracteristici se datorează pădurilor de stejar întinse (mai mult de 70 % din teritoriul regiunii) care, în combinație cu temperaturile blânde și umiditatea ridicată a aerului, creează condiții favorabile pentru dezvoltarea unei mari suprafețe foliare, un mediu propice pentru afide și gărgărițe. În special excrețiile lor, precum și secrețiile provenind din părțile vii ale plantelor sunt colectate de albine și transformate în miere.
            Spectrul polinic în cazul „Strandzhanski manov med”, inclusiv polenul speciilor de plante care cresc numai în regiunea Strandzha (a se vedea punctul 3.2), distinge această miere de mierea produsă în alte părți, ceea ce se datorează direct legăturii dintre „Strandzhanski manov med” și masivul Strandzha. Studiile axate pe spectrul polinic au făcut posibilă definirea markerilor geografici – specii endemice și relicve de floră din era terțiară – care, prin prezența lor sau prin frecvența prezenței lor în spectrul polinic, definesc limitele geografice ale regiunii.
            Este deosebit de important ca stupinele să fie amplasate în aria geografică delimitată pe tot parcursul anului; acestea sunt, prin urmare, fixe.
            Comparativ cu mierea de nectar, „Strandzhanski manov med” are o culoare semnificativ mai închisă, o aromă deosebită și un gust ușor acid și amar.
            5.4.   
                  Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
               
            
            „Strandzhanski manov med” este un produs strâns legat de regiunea sa de origine, fiind rezultatul interdependenței bioecologice și al echilibrului dintre populațiile de afide și de gărgărițe care produc secrețiile zaharoase, al prezenței unor întinse păduri de stejar și de fag și al climei blânde specifice. Vegetația forestieră locală permite în special hrănirea insectelor producătoare de secreții zaharoase, iar blândețea climei specifică regiunii Strandzha (umiditatea suficientă a aerului, temperaturile moderate, cețurile din timpul primăverii și al verii) favorizează secrețiile zaharoase și colectarea lor de către albine. Regiunea Strandzha se caracterizează prin faptul că principala hrană a albinelor în lunile iunie, iulie și august este secreția zaharoasă de stejar. În timpul recoltării secrețiilor zaharoase, în masivul Strandzha nu înflorește nicio altă specie producătoare de nectar, cum ar fi pâlcuri de salcâm, de tei etc., astfel încât mierea din secreție zaharoasă nu se poate amesteca cu mierea de nectar. Compoziția secrețiilor zaharoase cu care se hrănesc albinele este la originea conținutului de micronutrienți și de antioxidanți, mai ridicat în această miere decât în mierea de nectar. Intensitatea culorii și gustul ușor amărui și acid se datorează microflorei prezente în secrețiile zaharoase și perioadei de recoltare.
            Statutul de arie naturală protejată al masivului Strandzha determină interzicerea agriculturii intensive și contribuie la puritatea produsului. Complexul fitogeografic al masivului Strandzha este unic în Europa. Spectrul polinic în cazul „Strandzhanski manov med” se deosebește de alte tipuri de miere prin polenul provenit de la plantele tipice pentru regiunea respectivă sau care cresc numai acolo. Printre speciile endemice pontice a căror repartizare este limitată la coasta sudică a Mării Negre între masivul Strandzha, Munții Pontici și Caucaz se numără, în special, Rhododendron ponticum, Daphne pontica și Ilex colchica, ale căror polenuri se regăsesc în caracteristicile polenului din „Strandzhanski manov med”. Vegetația unică influențează, de asemenea, caracteristicile organoleptice ale mierii și aroma acesteia și constituie legătura naturală dintre mediu și produs.
            
               Trimitere la publicarea caietului de sarcini
            
            [articolul 6 alineatul (1) al doilea paragraf din prezentul regulament]
            http://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/zayavlenie-za-znp-strandzhanski-manov-medmanov-med-ot-strandzha/